
# Рөстәм Миңнеханов Казанның эре төзелеш объектларында булды

*22.07.2012* Татарстан Президенты Рөстәм Миңнеханов төзекләндерелә торган Ленин дамбасында, төзелә торган Су спорты төрләре сараенда, футбол стадионында һәм агропромпаркта булды.

Шулай ук аның белән бергә төзелеш объектлары буйлап ТР Премьер-министры Илдар Халиков, Казан мэры Илсур Метшин, ТР төзелеш, архитектура һәм торак-коммуналь хуҗалык министры Ирек Фәйзуллин йөрде.


Рөстәм Миңнеханов Ленин дамбасында Кремль астында төзелә торган юл буйлап күпергә менде. Республика башлыгы сүзләре буенча, уку елы башлану белән транспорт хәрәкәте масштаблы бөкеләр тудырмасын өчен, яңа күпернең беренче чираты транспорт хәрәкәте өчен 30 августка ачылырга тиеш.


Ул подрядчы-компаниягә, вакытында өлгерү өчен, объектта эшчеләр санын арттырырга тәкъдим итте.


Яңа Су спорты төрләре сараенда инде агач конструкцияләрне урнаштырганнар һәм аларны пыяла белән каплый башлаганнар. Бинаның фасад өлешен каплап бетергәннәр диярлек. Рөстәм Миңнеханов спорт корылмасындагы территорияне төзекләндерү мәсьәләләренә игътибар итте. Ул, аерым алганда, сарай янында,парктан тыш, күрше кварталларда яшәүчеләр өчен футбол кырларын ясарга тәкъдим итте.


Футбол стадионында чашаны һәм трибунаны карадылар. Төзелеш штабында Рөстәм Миңнехановка стадионда урнаштырырга тәкъдим ителә торган урындыкларның вариантлары күрсәтелде. Монда ук киңәшмә булды, аның барышында, аерым алганда, объектны төрле системалар белән тәэмин итү белән бәйле бер төркем мәсьәләләр каралды.


Агропромпарк – кичәге карап-йөреп чыгуның соңгы пункты булды. Корылманы караганда Р.Миңнеханов сатып алучылар һәм тәэмин итеп торучылар өчен машиналарны кую урыннарын тиешле күләмдә булдыру кирәклеге турында искәртте.

*ТР Президенты матбугат хезмәте*
Рөстәм Миңнеханов Казанның эре төзелеш объектларында булды